<classify> JESHI la Polisi Wilaya ya Igunga, mkoani Tabora linawashikilia viongozi wanane kwa tuhuma za wizi wa Sh milioni 43 za wakulima.Wanaoshikiliwa wamo Mwenyekiti, Katibu na Meneja wa Chama cha Ushirika katika kijiji cha Imalanguzu kata ya Mwamakona tarafa ya Igurubi kwa tuhuma za upotevu wa Sh milioni 43 za wakulima wa zao la pamba zilizolipwa na kampuni ya OLAM.Ofisa Tarafa ya Igurubi, Judith Haule alikiri viongozi hao kukamatwa na jeshi la polisi huku akiwataja majina yao kuwa ni Mwenyekiti wa AMCOS Gibe Basil, Katibu na Meneja Majila Bundala na viongozi wengine Sali Tano, Mkinga Nzumani, Deus Lusendeka, Jisusi Kadodi, Juma Ali, Samsoni Jidayi wote wakazi wa kijiji cha Imalanguzu.Akizungumza na waandishi wa habari baada ya kukamatwa viongozi hao wanane, Haule alisema walibaini kuliwa fedha hizo baada ya kuona baadhi ya wakulima wakiendelea kudai fedha za pamba huku kampuni ya OLAM ikiwa tayari ilishawalipa.Mimi nilipigiwa simu na mtendaji wa kijiji hicho cha Imalanguzu kuwa kuna viongozi wanane wa AMCOS wamekula fedha za wakulima wa zao la pamba na ndipo niiamua kwenda hadi kijiji hicho.Haule alisema baada ya kufika alishirikiana na Ofisa ushirika wilaya ya Igunga, Michael Mtaturu ambapo baada ya kufanya ukaguzi kwenye vitabu vya malipo wakishirikiana na viongozi hao wanane walibaini kuliwa Sh milioni 43 na viongozi hao.Walipowahoji viongozi hao juu ya fedha hizo walianza kurushiana mpira huku kila mmoja akimtupia lawama mwenzake.Hata hivyo, Haule alibainisha kuwa baada ya kubaini fedha hizo kuliwa na viongozi hao aliamua kutoa taarifa kwa Katibu Tawala Wilaya ya Igunga, Godslove Kawiche ambapo naye aliripoti kwa Mkuu wa polisi Igunga na baadaye viongozi hao kukamatwa.Aidha Ofisa tarafa huyo hakuweza kutaja idadi ya wakulima wa zao la pamba ambao fedha zao zimeliwa na viongozi hao.Fedha hizo zilianza kuliwa kidogo kidogo kuanzia Julai 2019 huku wakulima wakipigwa chenga.Kamanda wa Polisi Mkoa wa Tabora, Barnabas Mwakalukwa alipoulizwa juu ya viongozi hao wa AMCOS endapo wanashikiliwa na polisi alisema mimi nimesikia kama ulivyosikia wewe, lakini taarifa kamili bado haijafika rasmi kwangu ila ikifika nitatoa taarifa kwenye vyombo vya habari.Hata hivyo hadi jana jioni viongozi hao wa AMCOS walikuwa bado wako mahabusu kwa siku nne huku ikielezwa kuwa hawataachiwa hadi walipe fedha hizo za wakulima walizokula.  <topic>: kitaifa 